TB Joshua wil Suid-Afrika besoekDie gebou wat ineengestort het Foto: Channel NewsAsia TB Joshua het Sondag gesê hy wil Suid-Afrika toe kom om mense te kom besoek wat geraak is deur die ineenstorting van ŉ gebou by sy kerk waarin talle mense dood is. Dié bekende Nigeriese predikant wil in die volgende paar weke na die land kom om die families van oorledenes asook oorlewendes van die ramp te besoek. Joshua het die nuus aan sy gemeente bekendgemaak tydens sy weeklikse oggenddiens, waartydens ŉ minuut van stilte gehou is “ter nagedagtenis aan geloofsmartelaars”. ŉ Gastehuis by Joshua se kerk, Synagogue Church of All Nations, het op 12 September ineengestort. Na bewering was daar ten tye van die ineenstorting 349 Suid-Afrikaners by die kerk, waarvan 84 dood is. Die president van Nigerië, Goodluck Jonathan, het gister die kerk besoek en onderneem om ondersoek in te stel na die oorsaak van die tragedie. Hy het ook aangevoer dat hy met belanghebbendes in die konstruksiebedryf sal gesels oor hoe om ŉ herhaling van die tragedie te voorkom.